钦定古今图书集成/明伦汇编/闺媛典/第028卷 > 议郎胡公夫人哀赞 前人
## 钦定古今图书集成/明伦汇编/闺媛典/第028卷 > 议郎胡公夫人哀赞 前人

议郎。夫人赵氏，字曰永姜。允有令德，秉心塞渊，舒详
闲雅，仪节孔备。女师四典，窈窕德象，罔不习熟，以供
妇道。议郎早世，检训幼孤，义方以导其性，中禁以闲
其情。孤颢俭节，用免咎悔。少辟侍中，袭先公之爵，以
议郎出为济阴太守。是时夫人寝疾未薨，而国家方
有荥阳，寇贼震惊帝师简选州辟，授任进卫，不得辞
王命，亲医药。夫人乃自矜精禀，气力俛起若愈，以劝
遣。颢到官月馀，所疾暴盛，春秋五十八，中平四年薨
于京师。颢有剖符之寄，偪于国典，疾笃不得顾亲，增
感气绝，不能自宥。慎终之事，阙焉永废。虽不毁以随
没，亦困悴而伤怀。知我如此，不如勿生。号咷告哀，以
乞骸骨，逾年然后获听。追惟考君存时之命，迎棺旧
土，同穴此域，孤心摧割，靡所底念。仰瞻二亲，或有神
诰。《灵表》之文，敢曰亮暗，叙我忧痛作哀赞，书之于碑。
愍予小子，夙罹孔艰，严考殒没，我在龆年，母氏鞠育，
载矜载怜，殷斯勤斯，慈爱备存，匪惟骄之，范我轨度，
教诲严肃，昭示好恶，俾我克类。畏威忌怒，用免咎悔。
践继先祖，即爵其土。二将是临，与帝剖符，守干济阴。
夫人寝疾，荣此宠休，疾用欢痊，翊日斯瘳。将征将迈，
从养陶丘。景命徂逝，不愍少留。疾大渐以危亟兮，精
微微而浸衰。逼王职于宪典兮，子孙忽以替违。目不
临此气绝兮，手不亲夫含饭。陈衣衾而不省兮，合绠
棺而不见。昔予考之即世兮，安宅兆于旧邦。依存意
以奉“亡兮，迁灵柩而同来。考妣痛以惨兮离乖。神柩
集而移兮增哀。黄垆密而无间兮，出入閴其无门。舁
柩在兹兮，不知魂景之所存。悼孤衷之不遂兮，思情
憭以伤肝。”幽情沦于《后坤》兮，精哀达乎昊干。